董嗣杲
蟂矶
蟂矶耸拔大江东，枭能害人时所恶。
或谓水沃石上来，以浇易蟂本无据。
前对三山削遥翠，左望邑庐如栉布。
政和观额颁宁渊，青墩月出寒沙暮。
仙屋周遭二十间，常容苦行挂单住。
于湖题字迹已湮，拍矶只有风涛怒。
下观转经送轮藏，若徒自希檀施顾。
饱饮临江望此矶，此水终身不曾渡。
青鞋寻胜亦痛快，斜阳迅如箭锋度。
蒲帆挂起只瞬息，顷刻便舣芜湖步。
破舟可弃迹可安，邑桥官店暂寻寓。
酾酒叹歌谢江灵，高眺月江足诗句。